
CARA SUMMERS

Hennes innerste



drømmer

Oversatt av Siv Rekve


Kjære leser!

Jeg elsker å skrive om forbudte følelser for Passion X, så her kommer Hennes innerste drømmer.



For sju år siden, under farens bryllup, med en flaske champagne og fulle av begjær etter stemorens flotte sønner, skrev Adair, Piper og Nell MacPherson ned sine mest hemmelige seksuelle fantasier om idealmennene sine og gjemte dem i en steinport på familiens eiendom. Etterpå glemte de dem. Nesten.



Nå blir Sutherland-trillingene en etter en trukket tilbake til Castle MacPherson, ikke bare av de erotiske fantasiene skrevet for alle de årene siden, men også for å gjøre en urett rett og levere en stjålet bruds forsvunne medgift tilbake til dens rettmessige eiere.



Jeg håper du vil like Cam og Adairs historie.



Måtte alle dine forbudte fantasier bli til virkelighet!

Cara Summers




Til sønnene mine Kevin, Brian og Brendan.

Dere har vokst opp til å bli flotte, unge menn,

og jeg har sett dere gjøre alt dere kan

for å beskytte og verne om dem dere elsker.

Dere er inspirasjon for mine helter, kort og godt.

Takk! Jeg elsker dere alle tre.



Og en spesiell takk til verdens beste redaktør

–Brenda Chin. Igjen har du trukket en av mine historier ut av mørket og inn i lyset.


Prolog

Glen Loch, NY

Sommeren 1812

Tordenen braket og lynet flerret himmelen mens regnet fosset ned mot steinbuen over Eleanor Campbell MacPhersons hode.

Perfekt, tenkte hun.

Det var en av drømmene hennes som hadde vekket henne. Hun hadde hørt Angus’ stemme igjen. Lyden av vinden hadde lokket henne ut på balkongen, og da hun så skyene rulle innover innsjøen og skjule stjernene, hadde hun visst at tiden var inne til å starte oppdraget sitt. Å rette opp en urett som hun hadde gjort for så mange år siden.

Hun hadde sneket seg ut av slottet, løpt gjennom regnet til steinbuen og nådd den idet himmelens sluser åpnet seg. Drømmene som stadig hadde dukket opp etter ektemannens død, hadde kretset om dette stedet som hadde spilt en så stor rolle både i hennes og Angus’ liv.

Sønnene og svigerdøtrene hennes, som var veldig glade i henne, ville ikke like at hun jevnlig snek seg ut av slottet midt på natten. Og slett ikke at hun sto her under steinbuen en slik natt. Og hun tvilte på at de ville like planen hennes.

Så hun skulle sørge for at de ikke fikk vite om den.

Hun hadde hele livet vært flink til å holde på hemmeligheter. Men etter at ektemannen døde for ett år siden, hadde en av de hemmelighetene begynt å plage henne. Og drømmene hadde begynt. Angus sendte dem til henne. Han hadde kjent henne så godt, og han hadde visst at Stuart-safirene som hun hadde hatt med seg til Den nye verden, hadde tynget samvittigheten hennes.

Tordenen drønnet og lynet glimtet så sterkt og voldsomt at Eleanor et øyeblikk så alt helt tydelig –hagen, den elegante fasaden på Castle MacPherson, klippene bortenfor og den opprørte svarte innsjøen under.

Hjemme, tenkte hun. Uansett hva slags feil hun hadde gjort i sitt liv, var det å komme hit med Angus Daniel MacPherson for femti år siden ikke en av dem. Hun hadde snudd ryggen til hjemmet sitt i det skotske høylandet, familiens stolthet og forventninger, og en mann som hadde hevdet å elske henne svært høyt. Og hun hadde aldri sett seg tilbake.

Ikke at Angus hadde gitt henne noe valg.

Minnet fikk henne til å smile, og tankene gled tilbake til den kvelden i Skottland for så lenge siden, da han hadde bedt henne rømme med ham til Den nye verden. Hun hadde blitt sjokkert over ideen, både spent og redd. De hadde stått under en steinportal i hagen til familiehjemmet hennes. Plasseringen i en isolert del av hagen gjorde det til et perfekt sted for dem å møtes i hemmelighet.

Og hemmeligholdelse var viktig. Hun burde ikke engang ha snakket med ham. Selv om det var en felles grense mellom de to familienes eiendom, hadde MacPherson-familien og Campbell-familien vært fiender i årevis.

Og hun hadde blitt lovet bort til en annen mann.

Men da Angus kysset henne under steinbuen, hadde han stjålet hjertet hennes. Moren og de eldre søstrene hennes hadde advart henne om legenden som omga steinene. De hadde en kraft fra tidlige tider, og mannen du kysset under den buen, ville bli ditt livs store kjærlighet.

Og hun hadde ikke bare kysset Angus én gang. Hver gang hun hadde møtt ham, hadde hun kysset ham igjen og igjen. Og hver gang hadde hun lovet seg selv at det skulle være siste gang.

Den kvelden Angus fridde, hadde familien invitert til ball for å formalisere det kommende ekteskapet med hennes trolovede. Hun bar sin framtidige ektemanns gave, de legendariske safirøredobbene og halssmykket som hadde blitt gitt til familien hans for dens tjenester for det skotske hoff under Maria Stuarts regjeringstid. Dronningen hadde båret dem under kroningen, så de var uerstattelige. Han hadde insistert på at hun skulle bære dem den kvelden som et bevis på hans kjærlighet, og som et symbol på foreningen mellom de to familiene.

Da hun snek seg ut fra ballet for å møte Angus, hadde hun planlagt å ta farvel.

Hun hadde øvd på den lille talen hele dagen. Hun var trolovet med en annen mann, hun kunne ikke bryte sitt løfte, og situasjonen deres var håpløs. Det var ikke tale om at familiene deres ville la dem gifte seg. Det var faktisk mer sannsynlig at faren hennes ville skade Angus fysisk.

Eleanor stakk hånden i lommen og lukket fingrene om skinnposene der hun oppbevarte safirene. Den eneste gangen hun hadde brukt dem, var til bryllupsportrettet som hang i salongen på slottet. Juvelene minnet henne alltid om mannen hun hadde sviktet og forlatt. Alle hadde alltid trodd at de var medgiften hennes, og hun hadde holdt munn i alle disse årene.

Hvis hun bare hadde latt halssmykket og øredobbene være igjen hos mannen som hadde gitt henne dem. Da ville i det minste familiene ha hatt safirene. Men det hadde ikke vært tid. Angus hadde vært utålmodig, ubesindig, uimotståelig, og hadde ikke gitt henne tid. Og da hun først hadde nektet å dra av gårde med ham, hadde han ikke godtatt et nei. Han hadde bare ført henne bort.

Heldigvis.

Det stakk i hjertet hennes når hun tenkte på hvordan han hadde revet henne med i sin tro på framtiden deres.

Lynet glimtet igjen og belyste det synlige beviset på den troen. Angus hadde lovet å bygge et slott og hager for henne i omgivelser som ville minne henne om alt hun forlot i Skottland. Han hadde holdt løftet sitt. De vakre innsjøene og fjellene i Adirondack-området hadde hindret at hun hadde altfor mye hjemlengsel de første årene. Han hadde holdt løftet om å bygge en kopi av steinbuen i familiens hage. Han hadde til og med tatt med seg noen steiner fra den opprinnelige buen, og da den var ferdig, hadde hun stått der sammen med ham akkurat som hun hadde stått sammen med ham under den i Skottland.

Det var slik legenden om Castle MacPhersons steinportal hadde begynt. Hun ante ikke hvor mange ganger Angus hadde fortalt og gjenfortalt historien om hvordan hun hadde stjålet både hjertet og sjelen hans den første gangen de kysset hverandre under steinbuen i hagen til familien hennes. Og historien hadde spredt seg, blitt fortalt og gjenfortalt i lokalsamfunnet. Barna hennes hadde trodd på den, og de hadde giftet seg med sine partnere her.

Smerten i hjertet hennes ble sterkere. I løpet av det året som hadde gått etter hans bortgang, hadde hun savnet ham så inderlig. Men hun følte alltid hans nærvær når hun sto her på dette stedet hvor de hadde ledd og elsket og drømt sammen så mange ganger.

Og steinene hadde spilt en rolle i drømmene som Angus sendte henne. I dem så hun alltid det samme. En ung kvinne med rødlige krøller som sank ned på kne ved siden av steinbuen og tok ut en skinnpose fra en haug av løse steiner. I posen fant den unge kvinnen alltid én av øredobbene. Ikke paret, og ikke halssmykket.

Eleanor strammet fingrene rundt posen i lommen. Og hun hørte Angus’ stemme i øret, like klart som hun hadde hørt den i drømmene sine.

–Hun heter Adair. Hun har sterk nok tro på steinenes kraft til å grave sine egne drømmer og fantasier ned under dem. Du må gjemme en av øredobbene i steinbuen slik at hun kan finne den. Når hun finner den, vil Stuart-safirene begynne å finne veien hjem. Da kan du endelig slappe av. Stol på meg, Ellie –akkurat som du gjorde den kvelden vi rømte.

Det hadde sluttet å regne, og et par stjerner dukket opp på himmelen. Med Angus’ ord i tankene gikk Eleanor ut av steinbuen og begynte å lirke noen av steinene løs. Og da øredobben var trygt gjemt og hun gikk tilbake til slottet, sov hun fredfylt.


Første kapittel

Glen Loch, NY

Sommeren 2012

En minneverdig opplevelse.

Det var garantien Adair MacPherson hadde gitt Rexie Maitland og foreldrene hennes da de signerte avtalen om å holde datterens bryllup og mottakelse på Castle MacPherson.

Og hun skulle sørge for det. Det måtte hun. Det var allerede to store kryss i fiaskokolonnen i livet hennes. Hun trengte ikke et tredje.

Adair presset en bestemt hånd mot den kilende magen. Det første skrittet på veien mot målet, prøvevielsen som skulle foregå i dag, hadde fått en vaklende begynnelse. Den overspente bruden hadde fått panikk da brudgommen ikke var der i tide. Men Adairs tante og forretningspartner, Viola MacPherson, hadde avverget et totalt sammenbrudd med en kopp urtete. Og den forsinkede Lawrence Banes, en sofistikert mann som kunne minne om George Clooney og var minst femten år eldre enn bruden, hadde til slutt kommet, full av beklagelser.

Det å gjøre Maitland/Banes-bryllupet på lørdag til en suksess var vesentlig for lanseringen av den nye forretningsplanen hennes, en som ville etablere Castle MacPherson som det beste bryllupsstedet i hjertet av New Yorks Adirondacks. Adair lot blikket gli over hagen.

Omgivelsene var perfekte. Det grå steinslottet hun og søstrene hadde vokst opp i, sto på en steinete pynt ved den østlige enden av Glen Loch Lake. Slottet var tre etasjer høyt og firkantet og sto mellom to fjell, hadde en fantastisk utsikt, og hagene hadde prydet sidene i flere hageblader, takket være tante Vi.

Maitland/Baines-bryllupet skulle foregå under steinbuen som hennes tipp-tipp-tipp-oldefar Angus I hadde bygd for sin stjålne brud, som han hadde tatt med seg hit fra Skottland. Nå sto den trege mr Banes under den, flankert av presten og forloveren sin. Brudens forlover og brudepiken hadde stilt seg opp rett bak blomsterportalen som markerte inngangen til hagen. Brudens mor, Bunny Maitland, hadde satt seg på den første rekken av stoler, og rett foran steinbuen satt tante Vi med buen klar over celloen, klar til å spille når hun fikk signalet.

Alt var perfekt, bortsett fra at den vordende bruden holdt Adairs hånd i et jerngrep.

–Jeg vet ikke om jeg kan gjøre dette, hvisket Rexie.

Adair ignorerte den synkende magefølelsen, trakk pusten dypt og snakket så rolig hun kunne. –Dette er bare en prøve. Du må spare nervene til lørdag.

–Jeg vet det. Rexie, en pen tjuetoårig blondine og arvingen til Maitland-formuen, smilte skjelvende. –Jeg klarer ikke å la være. Jeg må vite at jeg gjør det rette. Jeg må vite at legenden vil virke.

–Det vil den. Legenden og steinenes kraft var den ene tingen i livet Adair fremdeles hadde blind tro på. Hun var kanskje litt nervøs for sine egne evner til å få dette bryllupet til å gå helt glatt, men hun tvilte ikke på at steinbuen som hennes forfader Angus I hadde bygd til Eleanor Campbell MacPherson, hadde makt til å bringe elskende sammen.

Dette var den unge kvinnens andre forsøk på ekteskap. For litt over et år siden hadde hennes første mann forlatt henne og dratt tilbake til familiens hesteoppdrett i Montana. Så hadde Rexie møtt Lawrence, og for seks måneder siden hadde hun etter å ha lest en artikkel om MacPhersons historie og legenden i New York Times, kontaktet Viola for å planlegge seremonien og mottakelsen på slottet fordi hun denne gangen ville ha en garanti for suksess.

Times-artikkelen hadde skapt litt oppstyr, fordi den hadde gravd opp alle ryktene som hadde sirkulert opp gjennom årene om de forsvunne safirene som Eleanor MacPherson hadde båret på bryllupsportrettet. Forfatteren hadde til og med trykt et bilde av Maria Stuart med et liknende halssmykke og øredobber under kroningen og framsatt en teori om at Eleanors medgift av smykker var blitt forært henne av skottenes dronning.

Adair kunne ha kysset Times-journalisten for å ha gravd fram alt og gitt henne ideen til en ny forretningsplan.

Hun tok Rexies andre hånd i sin. –Du kommer ikke til å feile denne gangen.

Det var mantraet Adair deklamerte for seg selv hver morgen. Ikke at hun noen gang hadde feilet i ekteskapet –det hadde hun ikke fått sjansen til. For seks måneder siden hadde hun kommet hjem til tante Vi og slottet for å slikke sine sår, og de var fremdeles åpne. Femårsplanen hun hadde lagt da hun avsluttet utdanningen sin, hadde gått rett vest. I det ene øyeblikket hadde hun vært på riktig spor, og i det neste hadde selskapet hun jobbet for, begynt å si opp folk og sendt henne rett ut av sporet. Oppsigelsen hadde blitt tett etterfulgt av en e-post fra kjæresten hennes, Baxter DuBois, som avsluttet det personlige forholdet deres også.

Det var da hun hadde flyttet tilbake til slottet. Nå var hun fast bestemt på å gjøre familiehjemmet om til det viktigste bryllupsstedet i den nordlige delen av New York, med tantens hjelp og kraften i Angus sin steinportal.

Og det var av avgjørende betydning at Rexies bryllup ble en suksess. Mr og mrs Winston Maitland III bodde på Long Island, men eide også hus i Boca Raton, Florida og Vail, Colorado. De hadde sosiale kontakter som kunne bygge opp renommeet til Castle MacPherson.

Eller knuse det.

–Jeg har sett beviset på steinenes kraft i min egen fars liv. Han har kysset to kvinner under steinportalen, og hvis han hadde vært her, ville han ha fortalt deg at det var steinene som ga ham to sjanser til å finne sin ekte kjærlighet. Han regner seg selv som en veldig heldig mann, sa Adair.

Adair holdt igjen noen av detaljene. Faren hennes hadde tatt tapet av moren så hardt at selv etter at han forelsket seg i professor Beth Sutherland, hadde det tatt et dusin år før han giftet seg med henne. Men for sju år siden hadde hun og søstrene stått sammen med Beths trillingsønner under buen mens faren hennes, A.D., og Beth avla ekteskapsløftene.

–Og faren din er lykkelig? spurte Rexie.

–Ja. Det er en reell kraft i de steinene. Da vi vokste opp, trodde søstrene mine og jeg så sterkt på det at vi pleide å skrive ned drømmene og målene våre og gjemme dem i et metallskrin under noen av de løse steinene. Det var det gamle smykkeskrinet til moren vår, så det var tre forskjellige skuffer i det, og vi brukte ulik farge på papiret.

Hun hadde nesten glemt det skrinet, innså Adair. Den kvelden faren giftet seg, hadde hun faktisk skrevet ned en spesielt erotisk fantasi som involverte Cam Sutherland og begravd den også. Hun hadde ikke tenkt på dette på mange år. Og hun hadde ikke sett Cam eller brødrene hans siden bryllupet. De hadde gått det siste året på college, og etterpå hadde alle vært fokusert på karrierer som holdt dem travelt opptatt. Det siste hun hadde hørt, var at Cam jobbet for CIA i utlandet. Et øyeblikk dukket et bilde av ham opp i tankene, og hun kunne se ham slik han så ut den dagen –det mørke, uregjerlige håret og det blå utfordrende blikket.

Og Cam Sutherland var det siste hun trengte å tenke på akkurat nå. Hvis hun ikke fikk denne prøvevielsen på riktig spor, ville «en minneverdig opplevelse» få en helt ny, forferdelig betydning.

Hun fokuserte på antydningen til panikk i Rexies øyne. Og plutselig slo en løsning henne. –Hva om vi benytter oss av legendens makt nå?

–Hvordan?

–Dette er bare en prøve, og dere skal ikke avgi løftene, men kan du ikke bare kysse Lawrence? Hvis du gjør det i dag mens dere står under steinbuen, bør alt være i orden. I legenden er det kysset som er viktig.

–Virkelig? Rexies blikk gled mot hennes tilkommende ektemann. Han snakket i mobiltelefonen.

–Det er garantert, forsikret Adair henne. –Skal vi begynne? Alle er på plass.

–Bortsett fra faren min, sa Rexie med dirrende lepper. –Han snakker i mobiltelefonen igjen.

–Mr Maitland? Adair snakket lavt, men hun holdt Rexies hånd bestemt i sin.

Den kommende brudens far holdt opp en finger, men han sluttet aldri å snakke i telefonen. Winston Maitland, en høy, kraftig mann med tynt grått hår, hadde mer eller mindre hatt mobiltelefonen limt til øret siden han kom. Det samme gjaldt for så vidt brudgommen. Idioter. Adair hadde lyst til å riste begge to.

Det var da hun hørte det. Bare en antydning til torden. Pokker. Med Rexies hånd i et fast grep snudde hun hodet akkurat nok til å se de mørke skyene som samlet seg ved den andre enden av innsjøen.

Et raskt blikk rundt henne fortalte henne at hun var den eneste som hadde merket det. Himmelen over dem var blå, hagen badet i sol. Hun sendte en rask bønn om at stormen ville holde seg der den var.

Alba, den hvite myndeblandingen tante Vi nylig hadde tatt med hjem fra dyrebeskyttelsen, reiste seg fra gressflekken hun hadde ligget på. Hun kastet et blikk utover innsjøen og klynket. Adair fulgte hundens blikk og det samme gjorde Rexie. Skyene rullet nærmere.

–Se. Det kommer til å regne, sa Rexie. –Det er ikke et godt tegn. Kanskje vi burde utsette dette.

Adair strammet grepet om Rexies hånd. –Nei. Regnet er fremdeles et stykke unna. Vi må bare komme i gang.

Alba klynket igjen og satte kursen rett mot slottet, mens bjellen i halsbåndet hennes klirret.

Ikke et godt tegn.

Selv om Alba var døv, var de andre sansene hennes gode, og Adair kunne vedde på at hun merket at en storm var på vei. Det samme gjorde brudens mor, Bunny Maitland, som sendte henne et bekymret blikk.

Adair prøvde å smile rolig. Skyene var fremdeles et stykke unna, forsikret hun seg selv. De kunne vente med å få panikk til det begynte å lyne. Hun vinket for å få tantens oppmerksomhet.

Viola MacPherson hadde flyttet til slottet etter at Adairs mor, Marianne, hadde dødd. Hun hadde vært fire, og søstrene hennes tre og ett år. Faren deres hadde begravd seg i malingen sin, så det var tanten som oppdro dem. Hun hadde gitt opp jobben på et college i nærheten og viet livet til å skape et hjem for dem, som samtidig var et tilfluktssted der faren deres kunne forsette med landskapsmaleriene sine.

Viola var nå i slutten av femtiårene og utstrålte en energi som kunne ha tilhørt en mye yngre kvinne. Adair hadde arvet tantens lave kroppsbygning og forbannelsen med naturlig krøllete rødt hår. Violas korketrekkere var grå nå, og hun håndterte dem ved å trekke dem bort fra ansiktet. Hun foretrakk å gå i lange skjørt eller vide bukser og tunika som passet til sigøynerutseendet hennes.

På signal fra Adair begynte Vi å spille Beethovens «Ode til gleden».

I det fjerne kunne en svak torden høres.

Adair nektet å se utover innsjøen igjen og vinket at brudepiken skulle gå ned den korte stien fra rosehagen til steinbuen. Da den lille jenta hadde kommet halvveis, gestikulerte Adair til brudens forlover.

–Pappa snakker fremdeles i telefonen, hvisket Rexie.

–Mr Maitland, sa Adair lavt.

Mannen rynket pannen, la telefonen i lommen og stilte seg ved siden av datteren. –Det var en viktig samtale.

Adair smilte til ham. –Og dette er et veldig viktig øyeblikk for datteren din. Gå.

Tordenen buldret –nærmere denne gangen.

Rexie og faren hennes var halvveis på vei mot presten da de mørke skyene la seg som et lokk over hagen med en fart og endelighet som fikk henne til å lure på hvorfor de ikke hadde hørt et høyt smell.

Lynet glimtet bak henne akkurat idet Rexie og faren hennes søkte ly under steinbuen. Adair skyndte seg nedover stien og grep Bunnys arm på veien. Sammen gikk de raskt mot resten av brudefølget.

Tante Vi, med celloen i hånden, var den siste som rakk det før det neste drønnet kom. Så tidde alle et øyeblikk mens de sto skulder mot skulder og så på naturens mektige oppvisning. Lynet gikk i sikksakk over himmelen, og var så sterkt innimellom at Adair måtte lukke øynene. Tordeneksplosjonene fikk henne til å lure på om det var slik det ville føles å være fanget i en bunker under et angrep.

Og tankene hennes gled tilbake til den kvelden faren giftet seg. Det hadde vært en slik storm den kvelden også. Sutherland-guttene, Reid, Cam og Duncan, hadde flydd inn bare for bryllupet og så reist tilbake til college rett etter seremonien. Hun og søstrene hadde ikke sett dem siden den sommeren for lenge siden da guttenes mor, Beth, hadde vært en besøkende professor ved Huntleigh College og hadde fått tillatelse til å bruke slottets bibliotek til undersøkelsene hun gjorde til en historisk roman hun skrev om MacPherson-klanen.

Det var den sommeren Adairs fascinasjon for Cam hadde begynt. Fordi hun hadde hatet ham. Han hadde ertet henne ubarmhjertig, trukket henne i krøllene og kalte henne «prinsesse» fordi hun bodde i et «slott». Og han hadde hele tiden mast om at hun skulle prøve ting hun ikke hadde prøvd før –som å klatre over steinbuen.

Det var dager den sommeren hvor hun hadde ønsket å kvele ham.

Men kvelning hadde ikke vært i tankene hennes den kvelden faren hennes giftet seg med Beth Sutherland. For i løpet av de tolv årene som hadde gått, hadde Sutherland-guttene forandret seg. Dramatisk. Fra irriterende, allvitende tiåringer til tiltrekkende, unge menn.

Det som ikke hadde forandret seg, var hennes fascinasjon for Cam. Den hadde flammet opp igjen i det øyeblikket han kom til slottet den dagen.

De var ikke barn som lekte sammen mer. Og mens foreldrene deres hadde avlagt sine løfter under steinbuen, hadde øynene hennes festet seg i hans, og hun hadde begjært ham på en måte hun aldri hadde begjært noen annen –eller noe annet. Det hadde fått henne til å gyse, og det hadde skremt henne. Og det hadde gitt næring til fantasien hun hadde skrevet ned og lagt i det spesielle skrinet hun og søstrene hadde gjemt i steinbuen.

Lynet glimtet igjen, og tordenen drønnet øredøvende, noe som fikk henne til å fokusere på nåtiden.

–Dette er ikke bra, hvisket Vi til henne.

Adair var enig med tanten. Hun hadde aldri sett en storm som dette over slottet. Og det måtte selvfølgelig skje under Maitlands prøvevielse.

De sto så tettpakket at Adair måtte strekke på nakken for å møte Rexies blikk. Det hun så, var panikk, og hun følte den bli besvart i seg selv. Hun undertrykte følelsen, holdt stemmen rolig og prøvde å snakke mellom tordendrønnene. –Vi bør fortsette med prøven.

Adair var ikke sikker på hvor mye Rexie hadde hørt i kakofonien som bombarderte henne, så hun presset leppene sammen og mimet et kyss. Så holdt hun pusten mens hun håpet at Rexie skulle kysse Lawrence og forsegle avtalen. Og ikke for første gang i sitt liv, ønsket hun at hun hadde ørlite grann av kreftene som Macbeths hekser hadde.

Tordenbraket var så høyt at Adair var sikker på at steinene under føttene hennes beveget seg. Tante Vi grep hånden hennes hardt. Adair holdt blikket på Rexie og brukte viljekraften sin.

Endelig snudde Rexie seg mot Lawrence og la hendene på skuldrene hans for å få oppmerksomheten hans. Et sekund senere begynte han å bøye hodet.

Lynet gnistret så nær dem denne gangen at Adair kunne lukte det, og bakken under dem ristet –nok til å rive Rexie ut av Lawrences armer rett før leppene deres møttes og slenge henne bakover mot presten. Adair hørte steiner falle fra fronten av buen før tordenbraket gjorde henne døv.

Da jorden sto stille igjen, oppdaget Adair at hun ble holdt hardt i tante Vis armer, og at en cello presset hardt mot låret hennes. Rexie var i morens armer. Ikke bra. Lawrence og Winston sto med hodene tett sammen. Brudens forlover hadde løftet brudepiken, og brudgommens forlover lente seg mot veggen med kritthvitt ansikt.

Da stormen hadde beveget seg langt nok bort til at det var mulig å snakke sammen, begynte alle å snakke samtidig, og stemmene var omtrent like lave som det nå svinnende tordenværet. Men det var bred enighet om at steinbuen de sto under, akkurat hadde blitt truffet av lynet.

Vi så på steinene som formet buen over hodene deres. –Det er flaks at de holdt, men noen bør sjekke dem.

Adair tenkte at det å sjekke steinbuen var det minste av problemene hennes. Det største var på vei mot henne, presset seg fram gjennom gruppen. Da Rexie nådde henne, sa hun: –Jeg avlyser bryllupet. Så brast hun i gråt.

insertSpan.js
// Small Javascript that will insert a span-element into every header 
// and paragraph element to trick the iPad/iBooks into centering text.
// See http://infogridpacific.typepad.com/using_epub/2010/10/dirty-little-hacks-in-epub.html
function setSpanIGP(){
  var clsElementList=document.getElementsByTagName('p');
  setSpaninPara(clsElementList);
}

function setSpaninPara(pClassList){
  for(i=0;i<=pClassList.length;i++){
    if(pClassList[i]){
      var para_html=pClassList[i].innerHTML;
      para_html='<span>'+para_html+'</span>';
      pClassList[i].innerHTML=para_html;
    }
  }
}

function init(){setSpanIGP();}

window.onload=init;






cover.jpg
1:) HARLEQUIN'

CARA SUMMERS

Hennes innerste

w8









